**ANUNȚ**

Aducem la cunoștință faptul că, în conformitate cu prevederile art.27 alin.2^1, astfel cum a fost modificat prin Legea nr.123/2023 pentru modificarea și completarea Legii fondului funciar nr.18/1991, deţinătorii terenurilor sau moştenitorii acestora care nu s-au înscris în cooperativa agricolă de producţie, nu au predat sau nu li s-au preluat la stat terenurile prin acte translative de proprietate pot solicita, la cerere, comisiei judeţene emiterea titlului de proprietate, în termen de 6 luni de la data intrării în vigoare a actului normativ antemenționat.

Cererea, împreună cu actele doveditoare se depun la Primăria municipiului Satu Mare, județul Satu Mare, fie personal, fie prin poștă, înăuntrul termenului prevăzut de lege ( 19 mai 2023- 20 noiembrie 2023).

Dosarul va cuprinde, fără a se limita la acestea, următoarele documente:

**1. Cererea solicitantului/solicitanţilor, însoţită de copii de pe act/acte de identitate şi acte de stare civilă** – naştere, căsătorie, după caz; în cazul în care solicitantul formulează cererea în calitate de moştenitor, se vor depune acte de stare civilă prin care se face dovada calității de moștenitor **sau certificat de moştenitor/de calitate de moștenitor;**

2. **Memoriu tehnic,** întocmit de către o persoană autorizată de către ANCPI/OCPI Satu Mare, prin care să se certifice că pentru terenul în cauză nu a fost deschisă carte funciară în baza Legii cadastrului şi a publicităţii imobiliare nr.7/1996, republicată, cu modificările şi completările ulterioare;  
3. **Plan de amplasament şi delimitare a imobilului**, întocmit de către o persoană autorizată de către ANCPI/OCPI Satu Mare, potrivit Anexei nr.16 la Regulamentul de recepţie şi înscriere în evidenţele de cadastru şi carte funciară, aprobat prin Ordinul Directorului General al ANCPI nr.600/2023, (Regulament), însuşit prin semnătură şi ştampilă de preşedintele Comisiei locale pentru stabilirea dreptului de proprietate privată asupra terenurilor, luat în evidenţă, fără suprapunere cu imobile limitrofe;

4. **Declaraţie pe propria răspundere a solicitantului** din care să rezulte că terenul nu a fost scos din circuitul juridic şi nu face/ nu a făcut obiectul vreunei cauze aflată pe rolul instanţelor de judecată. În măsura în care terenul a făcut obiectul unei cauze aflate pe rolul instanței de judecată se va depune hotărârea judecătorească rămasă definitivă;

Comisia municipală de fond funciar Satu Mare își rezervă dreptul de a solicita și alte acte doveditoare, de la caz la caz.